Metallica

Metallica is nen Amerikoansn meziekgroep die algemêen wordt anzien als êen van de grotste metalgroepn oois. 

Ze bestoan ol sedert 1981 (in en andere bezettienge dan nu, ollêne James Hetfield en Lars Ulrich zyn derby van 't begun) en zyn voo vele groepn en gitarisn e grôot voorbeeld. Ze zyn surtout ekend erocht achter dan ze in 1991 Metallica (beter ekend ounder de noame The Black Album) uutbrochn, nunder vuufde ploate (me styve bekende nummers lik Nothing Else Matters, The Unforgiven en Enter Sandman) woamei dan ze oek deurebrookn zyn by de geweune meziekliefebbers.

 Geschiedenisse 
 't Begun: de joarn '80 
In 1981 zette Lars Ulrich (e drummer die eigentlik voe te tennisn va Denemarkn nor Amerika egoan wos) e zoekertje in e metalmagazine, woarup dat 'n gitarist Hetfield reageerde. 

Nunder êeste uptreen wos in 1982 me James Hetfield die zoeng en ritmegitaar speelde, Lars Ulrich die drumde, Ron McGovney die up 'n bas speelde en Dave Mustaine (die Lloyd Grant vervangn at) die leadgitaar speelde. In da joar pakkn ze nundern (zeker voun d'echte fanoatn) legendoarischn demo No Life 'Til Leather up. 

McGovney wos ol zêre vervang deur Cliff Burton en Dave Mustaine deur Kirk Hammett (die toune voun Exodus speelde, pertang oek e styvn bekendn metalgroep), olletwêe kwaamn ze derby in 1983. McGovney is nôois mi styf bekend erocht, mo Dave Mustaine beguste me Megadeth, e groep womei dat 'n vele ploatn verkocht et. 

In 83 naamn ze oek nunder êeste hêle ploate up: Kill 'Em All, e ploate womei dan ze rechtet e masse fans krêegn. 't Is ollemoale styf zêre espeeld (Speed Metal zeggn sommigte; de mêeste noemn 't Thrash Metal) en d'upnoamn zyn nie ol te goed.

In 84 toune, pakkn ze me Ride The Lightning e twidde ploate up. In e kortn tyd is 'n groep e masse veraard. De numers zyn mêer deurdacht en Fade To Black is voe vele menschn nog ossan 't beste numer dan z'emakt en, mo 't stoan nog e masse aar klassikers up (bevôorbeeld For Whom The Bell Tolls en Creeping Death).

In 1986 en ze me Master Of Puppets de ploate upepakt woavan da kweet nie oevele meziekliefebbers (oek buutn de metal) zeggn da 't e klassieke ploate is, Metallica zevve speelt nog de mêeste van de numers live. 
In 'n tour dan ze derachter speeldn, krêegn z'in Denemarkn en aksedent me nundern tourbus en Burton veroungelukte. Iderêen wos eschokkeerd. Ze dêen ogliek vors en Jason Newsted (van Flotsam en Jetsam) nam de plekke in van Burton. Me nem naamn ze ...And Justice For All up, woavan da One 't bekenste numer is. 't Stoat ider joar in d'êeste tiene van Tydlôze Oendert van Studio Brussel. Ze krêegn voe One oek nundern êestn Grammy Award.

 De grôte deurbroake: de joarn '90 
De grôte deurbroake kwam achter dan ze Metallica (The Black Album) uutbrochn, e ploate die vele commerciëler wos dan olles van dervôorn. 't Album is wel surtout ekend ounder de noame The Black Album omda 't dozetje zwort is.

De noaste ploate kwam mor uut in '96 en noemde Load. Vele menschn woarn stief ountgoocheld omdan ze e twin Black Album an verwacht. Load en zyn upvolger Reload (in '97, mor up 't zeste moment upepakt lik Load) woarn vele miender metal dan dervôorn (miender ard) en e masse fans wuldn van Metallica nie mir en weetn. Ze zein dat 'n groep ollêne nog an geld peisde en zeker toune dan ze round 2000 e proces begustn teegn de mezieksite Napster (ze voundn downloodn tjoepn).

De noaste ploate wos Garage Inc (in '98), e dubbel-cd me covers (oundermêer van Motörhead en Diamond Head, grôte vôorbeeld voun Ulrich en Hetfield), woavan da voe't grôte pebliek surtout Whiskey In The Jar en Turn The Page ekend zyn omdan ze der clips van emakt en. 

't Wos toune were en ende stille en achter dan Hetfield en Newsted in kweiste ekomn woarn over een aarn groep van Newsted, smêetn ze 'n dien buutn in 2001. 't Wos nie d'ênigste ruuzje dan ze at en in 'n dien tyd ('n DVD Some Kind Of Monster goat doarover). 

Ze kwaamn derdeure en in 2003 kwam Robert Trujillo (ekend van Ozzy Osbourne en Suicidal Tendencies) by 'n groep. In da joar kwam ter oek e nieuwn cd uut: St. Anger, e ploate die were veel arter wos, mo woa dan der gin solo's inzaatn (woavôorn da Metallica toch ekend wos). 't Wos geliek oe e nieuw begun.

In 2007 gienk 't er e nieuwe ploate kommn, mo 't is er nie van ekommn. Metallica et ol twêe numers espeeld beistn nunder latsn tour en 't zittn were solo's in.

 Bezettienge 
 Nu 
 James Hetfield (zang en ritmegitaar, sedert 1981)
 Lars Ulrich (drum, sedert 1981)
 Kirk Hammett (leadgitaar, sedert 1983)
 Robert Trujillo (bas, sedert 2003)

 Vroegerder joarn 
 Lloyd Grant (leadgitaar, 1981)
 Ron McGovney (bas, 1981-1982)
 Dave Mustaine (leadgitaar, 1981-1983)
 Cliff Burton (bas, 1982-27/09/1986 (†))
 Jason Newsted (bas, 1986-2001)

 Albums 
 Studio-albumsKill 'Em All 1983Ride The Lightning 1984Master Of Puppets 1986...And Justice for All 1988Metallica 1991Load 1996ReLoad 1997Garage Inc. 1998St. Anger 2003Death Magnetic 2008Hardwired...to Self-Destruct 201672 Seasons 2023

 In West-Vloandern 
Metallica et twi kirs in West-Vloandern espeeld, twi kirs in Poperienge, up 12 februoari 1984 en in 't zeste joar up 17 november.

 Grôte vôorbeeln 
 Blitzkrieg
 Diamond Head
 E masse groepn uit de NWOBHM (New Wave Of British Heavy Metal)
 Motörhead

 Externe koppeliengn 

 Officiële Metallica site
 Officiële Fansite (Beseloare)

Categorie:Metallica
Categorie:Metal
Categorie:Groep uut de Verênigde Stoatn